
Latvijas Karlsons 2011
3. Latvijas atklātais čempionāts lidojumos ar moto paraplānu.

1. Vieta un laiks.

Cēsis, 9.–11. septembris.

Rezerves datums: jebkura nākamā nedēļas nogale.

2. Mērķis.

Sacensības tiek organizētas, lai noskaidrotu ātrākos, precīzākos, mērķtiecīgākos vai vienkārši draudzīgākos un jautrākos pilotus Latvijā. Sacensības domātas, lai kopīgi izbaudītu lidošanas prieku, dalītos ar pieredzi, kā arī lai mācītos ko jaunu šajā mums visiem tik ļoti tīkamajā sportā. Šogad šīs sacensības tiek organizētas kā Latvijas iekšējais čempionāts, ar domu, ka 2012.gadā Latvijā tiks organizēts Baltijas atklātais paramotoristu čempionāts. Šī ir mūsu iespēja, lai sagatavotos pienācīgi gan uzņemt viesus, gan arī pašiem turpmāk aktīvāk piedalīties vismaz Baltijas sacensībās.

3. Sacensību formāts.

Sacensības notiks saskaņā ar sacensību iespējamo uzdevumu sarakstu, atbilstoši pilotu brīfingā izziņotajiem konkrētajiem sacensību uzdevumiem. Uzdevumi tiks izvēlēti atbilstoši laika apstākļiem kā arī ņemot vērā tuvāko laika progonozi. Pilotiem ir pienākums iepazīties ar sacensību iespējamo uzdevumu sarakstu vēl pirms ierašanās sacensību vietā.

4. Sacensību noteikumi.
Sacensības tiek organizētas saskaņā ar FAI (Federation Aeronautique Internationale), Baltijas Atklātā paramotoru čempionāta (BOPC) un šiem noteikumiem.  

5. Sacensību plāns.

9.septembris, Piektdiena.

Sākot no 17:00
Ierašanās, iekārtošanās sacensību vietā (Laso)


Brīvie treniņlidojumi (Laso)

21:00 

Atklāšana, pilotu/tiesnešu brīfings (Laso)
10. septembris, Sestdiena.

6:00

Pilotu brīfings (Laso)
7.00

Tiesnešu brīfings (lidlauks)

8.00-19.00
Sacensību lidojumi atbilstoši laikapstākļiem (lidlauks)
20.00

Tiesnešu brīfings (Laso)

21:00

Pilotu brīfings, rezultātu izziņošana (Laso)

22:00…

Pirts (Laso)
 11. septembris, Svētdiena.

6.30

Tiesnešu brīfings (lidlauks)

7:00
  
Pilotu brīfings (lidlauks)
8.00 – 12:00
Sacensību lidojumi atbilstoši laikapstākļiem
15:00

Tiesnešu brīfings

16.00

Gala rezultātu izziņošana / apbalvošana / sacensību noslēgums.

6. Dalība.

· Sacensībās drīkst piedalīties visi Latvijas piloti, kuriem ir vismaz BE kategorijas LPF paraplanierista apliecība. Kursanti vai piloti bez atbilstošas kategorijas drīkst piedalīties tikai ar sava instruktora atļauju un viņa tiešā uzraudzībā.

· Piloti no citām valstīm piedalās atklātajā (open) ieskaitē uz tādiem pašiem noteikumiem, kā Latvijas piloti.
· Sacensību dalībnieks pats ir atbildīgs par inventāra atbilstību un lidojuma drošību. Pilotiem jāprot droši un pārliecinoši startēt kā arī veikt uzdotos uzdevumus visos sacensībām pieļaujamajos meteoroloģiskajos apstākļos.

· Pilotiem obligāti ir jābūt: ķiverei, rezerves izpletnim, GPS, mobilajam telefonam, vismaz vienai papildus degvielas kannai 5L (ekonomijas uzdevumam).

· Sacensības notiek individuālā vērtējumā.

7. Finansējums

Sacensības tiek finansētas sadarbībā ar Latvijas Paraplanierisma Federāciju.

Obligāts maksājums:

Dalības maksa – 10.00 LVL (15 EUR) tiek iemaksāta reģistrējoties sacensībām.

Izvēles maksājums:

Maksa pa naktsmītni – 10,00 LVL (15 EUR) (cena iekļauts matracis / gulta, spilvens, sega (bez gultasveļas) tiek iemaksāta reģistrējoties sacensībām.

Maksa par ēdināšanu – 15.00 LVL (20 EUR) (cenā ir iekļauta 6x ēdināšana) tiek iemaksāta reģistrējoties sacensībām.

! Bērniem līdz 10 gadiem nakšņošana un ēdināšana bez maksas.

8. Uzdevumi, vērtēšana.

Sacensībās būs sekojošu discpilīnu uzdevumi:

· Manevri (4 nūjas, Kļavas lapas slaloms, Japāņu slaloms, Astotnieks, Fast/Slow, u.c.)

· Precizitāte (Nosēšanās precizitāte, Boulinga nosēšanās, u.c.)

· Navigācija

· Ekonomija

Iespējams viena lidojuma ietvaros kombinēt vairākus “uzdevumus”, piem. “Japāņu slaloms” + “Nosēšanās uz precizitāti”. Par katru uzdevumu būs savs maksimālo punktu skaits, ko saņems pilots ar labāko rezultātu uzdevumā, pārējiem punktu skaits tiks rēķināts proporcionāli uzrādītajam rezultātam.

Katrā atsevišķā uzdevumā iegūtie punkti tiks summēti un rezultātā pilots ar vislielāko punktu summu tiks noteikts kā uzvarētājs.

Atkarībā no laika apstākļiem, ne visi uzdevumi var tikt izspēlēti.

Visi uzdevumi sākas un beidzas īpaši tam noteiktajā zonā. Par startu vai nosēšanos ārpus tās tiks piemēroti soda punkti.

Pilota vai motora rāmja kontakta ar zemi  gadījumā, manevru un precizitātes uzdevumos punkti konkrētajā uzdevuma daļā tiks anulēti.

Pilotiem ir aizliegts veikt jebkādus lidojumus sacensību laikā bez galvenā tiesneša atļaujas. Par nesaskaņotiem lidojumiem sacensību laikā pilots var tikt diskvalificēts no sacensībām. 
Uzdevumu secību, norises vietu un laiku izziņo Sacensību galvenais tiesnesis sacensību brīfingu laikā.

9. Diskvalifikācija un protesti.

1. Sacensību dalībniekus var diskvalificēt, t. i., aizliegt piedalīties sacensībās, kā arī anulēt rezultātus:

a) par nesportisku rīcību,

b) par bīstamu rīcību,

c) par tiesnešu norādījumu un starta kārtības atkārtotu neievērošanu.

2. Ja sacensību dalībnieks pamana savu, citu pilotu vai tiesnešu kļūdu vai neprecizitāti, par to jāpaziņo galvenajam tiesnesim maksimāli īsā laikā. 
3. Ja sacensību dalībnieks nav apmierināts ar:

a) savu vērtējumu,

b) citu sacensību dalībnieku vērtējumu,

c) citu sacensību dalībnieku rīcību,

viņš drīkst iesniegt protestu (mutveidā vai rakstiski) sacensību galvenajam tiesnesim ne vēlāk kā 1 stundu pēc rezultātu paziņošanas (ne vēlāk kā 30 minūšu laikā pēc pēdējā uzdevuma veikšanas).
4. Strīdus jautājumus izšķir sacensību galvenais tiesnesis līdz gala rezultātu izziņošanai.

10. Organizatori.

Sacensības organizē klubs “Adrenalīns” sadarbībā ar Latvijas Paraplanierisma Federāciju, viesu namu „LASO” un Ati Garklāvu.

Sacensību galvenais tiesnesis – Inese Šubēvica, +371 29209607, proj@inbox.lv 
Sacensību tiesneši – atbildīgās, neatkarīgās personas, kas piedalās uzdevumu novērtēšanā, rezultātu apkopošanā un izziņošanā - tiks izziņoti sacensību pirmajā pilotu brīfingā.

